Korrupsie by HPCSA 'n simptoom van staat se onbevoegdheid - Solidariteit WêreldSolidariteit Wêreld
Tuis › Mediaverklarings › Korrupsie by HPCSA 'n simptoom van staat se onbevoegdheid
Korrupsie by HPCSA 'n simptoom van staat se onbevoegdheid
Die Solidariteit Beroepsgilde vir Gesondheidspraktisyns het vandag die beweerde korrupsie in die Suid-Afrikaanse Raad vir Gesondheidsberoepe (HPCSA), wat daartoe kon lei dat ongekwalifiseerde dokters en verpleegsters onregmatig akkreditasie kon verkry, ten sterkste veroordeel. Die beroepsgilde het egter voorts gesê dat sulke korrupsie en ondoeltreffendheid endemies is tot enige staatsverwante instelling, en dat onsekerheid rondom kwalifikasies sal voortduur totdat daar in die rigting van privaat mediese opleiding en akkreditasie beweeg word.
Hoewel die gilde die ondersoek deur die Spesiale Ondersoekeenheid (SOE) verwelkom, is sterker stappe egter noodsaaklik om sulke optrede in die toekoms te voorkom. Die rede daarvoor is dat hierdie aksie slegs die simptome van 'n wanfunksionele stelsel aanpak in plaas daarvan om die oorsaak daarvan te bepaal.
Volgens die beroepsgilde is dit kommerwekkend dat die regering toenemend groter beheer neem oor die bedryf ten spyte van die talle gegewens wat daarop dui dat hulle bloot nie oor die bevoegdheid en vaardighede beskik om die strukturele probleme op te los nie.
Volgens Hennie Bierman, Hoof van Gildes by Solidariteit, gaan so 'n ondersoek nie ver genoeg om dié ongewenste gedrag ten volle uit die weg te ruim nie. "Ondersoek, blootlegging van feite en vervolging waar nodig, is beslis 'n positiewe teken, maar verder stappe is nodig om die oorsaak van die gedrag te genees. Die feit is dat die huidige sisteem waarin opleiding en akkreditasie bykans uitsluitlik deur die staat gedoen word, bloot net nie die nodige aansporings en aanspreeklikheid daarstel om sulke wangedrag te stuit voordat dit plaasvind nie. Ons moet dus voorsorg eerder as nasorg tref."
Dié beroepsgilde maak hiermee ook sy onderneming bekend om voort te gaan om met alle betrokke partye te skakel en volgehoue druk toe te pas totdat daar wesenlike verandering is en sodoende nie net die eer van die beroep te beskerm nie, maar ook toe te sien dat pasiënte die beste diens moontlik kan ontvang.